

VLADA REPUBLIKE HRVATSKE

Zagreb, 23. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | **PRIJEDLOG ZAKLJUČKA O MJERAMA ZA POKRETANJE GOSPODARSKIH I DRUGIH DJELATNOSTI I AKTIVNOSTI U UVJETIMA PROGLAŠENE EPIDEMIJE BOLESTI COVID‑19**  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 1. i članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18) Vlada Republike Hrvatske je na sjednici održanoj 23. travnja 2020. godine donijela

**Z A K L J U Č A K**

1. Prihvaćaju se Mjere za pokretanje gospodarskih i drugih djelatnosti i aktivnosti u uvjetima proglašene epidemije bolesti COVID-19 uzrokovane virusom SARS-CoV-2 (u daljnjem tekstu: Mjere).

Mjere iz stavka 1. ove točke sastavni su dio ovoga Zaključka.

1. Zadužuju se nadležna tijela državne uprave i Stožer civilne zaštite Republike Hrvatske za provedbu Mjera iz točke 1. ovoga Zaključka.
2. Hrvatski zavod za javno zdravstvo žurno će izraditi preporuke i upute o načinu provedbe Mjera iz točke 1. ovoga Zaključka.
3. Stožer civilne zaštite Republike Hrvatske u neposrednoj suradnji s Hrvatskim zavodom za javno zdravstvo, Ministarstvom zdravstva i drugim nadležnim tijela državne uprave kontinuirano će analizirati i razmatrati Mjere iz točke 1. ovoga Zaključka, uvažavajući aktualnu epidemiološku situaciju te o tome redovito izvještavati Vladu Republike Hrvatske.

**KLASA:**

**URBROJ:**

**Zagreb,**

**PREDSJEDNIK**

**mr. sc. Andrej Plenković**

**OBRAZLOŽENJE**

Krajem siječnja 2020. Svjetska zdravstvena organizacija (u daljnjem tekstu: WHO) proglasila je epidemiju bolesti COVID-19 uzrokovan virusom SARS-CoV-2 javnozdravstvenom prijetnjom od međunarodnog značaja (PHEIC) zbog brzine širenja epidemije i velikog broja nepoznanica s njom u vezi, dok je 11. ožujka 2020. WHO proglasio globalnu pandemiju zbog koronavirusa. Odlukom ministra zdravstva o proglašenju epidemije bolesti COVID-19 uzrokovane virusom SARS-CoV-2 od 11. ožujka 2020. godine, klase: 011-02/20-01/143, urbroja: 534-02-01-2/6-20-01, proglašena je epidemija te bolesti na području čitave Republike Hrvatske.

Stožer civilne zaštite Republike Hrvatske, u neposrednoj suradnji s Hrvatskim zavodom za javno zdravstvo i Ministarstvom zdravstva, pod neposrednim nadzorom Vlade Republike Hrvatske, od 11. ožujka 2020. do današnjeg dana, donio je niz mjera kojima je bio cilj sprječavanje eskalacije širenja epidemije bolesti COVID -19 na pučanstvo Republike Hrvatske.

U uvjetima prihvatljive epidemiološke situacije, procjenjuje se da su stvorene pretpostavke za reaktiviranje dijela gospodarskih i društvenih djelatnosti i aktivnosti u Republici Hrvatskoj.

Predložene mjere, kao i okvirni preporučeni rokovi, izrađeni su u suradnji s epidemiološkom strukom te bi se provodile isključivo prema stručnim preporukama i uputama. Trajanje i preporučeni rokovi mjera analizirat će se i razmatrati uvažavajući aktualnu epidemiološku situaciju.

**MJERE ZA POKRETANJE GOSPODARSKIH I DRUGIH DJELATNOSTI I AKTIVNOSTI U UVJETIMA PROGLAŠENE EPIDEMIJE BOLESTI COVID-19 UZROKOVANE VIRUSOM SARS-COV-2**

Uvažavajući aktualnu epidemiološku situaciju, radi pokretanja gospodarskih i drugih djelatnosti i aktivnosti s obzirom na ograničenja uvedena slijedom proglašene epidemije bolesti COVID‑19, potrebno je poduzeti sljedeće:

1. **HORIZONTALNE MJERE**
2. Nastavak pridržavanja svih mjera fizičke udaljenosti, najvišeg higijenskog standarda i dezinfekcije prostora
3. Nastavak pridržavanja obveze poslodavaca da osiguraju uvjete rada sukladno epidemiološkim mjerama te omoguće rad od kuće gdje je to moguće, organiziraju sastanke na daljinu i zabrane dolazak na radno mjesto radnicima s tjelesnom temperaturom i respiratornim sindromima
4. Nastavak zabrane održavanja javnih događaja i velikih okupljanja
5. Izraditi preporuke i upute za korištenje maski za lice, zaštitnih i medicinskih maski
6. Izraditi preporuke i upute za osobe starije životne dobi, osobe s kroničnim nezaraznim bolestima te ostale osobe s povećanim rizikom od zaraze bolesti COVID-19
7. Izraditi preporuke i upute o broju i zadržavanju ljudi u zatvorenim prostorijama prema kvadraturi objekta
8. Izraditi preporuke i upute za dvosmjensko radno vrijeme u trgovinama
9. Izraditi preporuke i upute za obavljanje poljoprivrednih aktivnosti
10. Izraditi preporuke i upute za održavanje državne mature od 8. do 29. lipnja 2020.
11. Izraditi preporuke i upute za održavanje vjerskih okupljanja od 2. svibnja 2020.
12. **SEKTORSKE MJERE**

Sve djelatnosti i aktivnosti iz Faze 1., 2. i 3. mogu se odvijati samo uz poštovanje svih epidemioloških mjera.

**FAZA 1. - Planirano pokretanje aktivnosti 27. travnja 2020.**

1. Omogućavanje rada svim poslovnim subjektima koji obavljaju djelatnost trgovine, osim onih koji posluju unutar trgovačkog centra
2. Omogućavanje nastavka rada svim poslovnim subjektima koji obavljaju uslužne djelatnosti, osim onih u kojima se ostvaruje bliski kontakt s klijentima, uz poštovanje mjera fizičke udaljenosti (primjerice, postolar, krojač, izrada ključeva, poslovnica turističkih agencija, fotostudio)
3. Uvođenje javnih gradskih i prigradskih prijevoznih linija i brzobrodskih linija za otoke koji nisu povezani trajektnom linijom
4. Omogućavanje rada knjižnica, muzeja, galerija, antikvarijata i knjižara
5. Omogućavanje treninga športašica i športaša I. i II. kategorije u pojedinačnim športovima te seniorskim športskim ekipama koje nastupaju u najvišem stupnju natjecanja
6. Omogućavanje provođenja državnog stručnog ispita za prioritetne grupe polaznika

**FAZA 2. - Planirano pokretanje aktivnosti 4. svibnja 2020.**

1. Omogućavanje rada javnog zdravstvenog sustava u punom opsegu, osim iznimki u skladu s mjerama Ministarstva zdravstva
2. Omogućavanje rada privatnog zdravstvenog sustava u punom opsegu, uz poštovanje posebnih epidemioloških mjera
3. Omogućavanje rada svim poslovnim subjektima koji obavljaju uslužne djelatnosti u kojima se ostvaruje bliski kontakt s klijentima, uz poštovanje posebnih epidemioloških mjera (primjerice, frizeri, kozmetičari, brijači, pedikeri)

**FAZA 3. - Planirano pokretanje aktivnosti 11. svibnja 2020.**

1. Omogućiti okupljanja do 10 osoba na jednom mjestu, uz poštovanje mjera fizičke udaljenosti
2. Omogućavanje rada trgovačkih centara, uz poštovanje posebnih epidemioloških mjera
3. Omogućavanje rada predškolskih ustanova i razredne nastave od 1. do 4. razreda te posebnih razrednih odjela i rada s djecom s teškoćama koja imaju pomoćnika u nastavi
4. Omogućavanje održavanja laboratorijskih, umjetničkih i kliničkih vježbi te praktični rad u malim grupama u visokom obrazovanju
5. Uvođenje međužupanijskih prijevoznih linija i linija domaćeg zračnog prijevoza
6. Omogućavanje rada ugostiteljskih objekata isključivo na vanjskim prostorima i terasama
7. Omogućavanje rada ugostiteljskih objekata u smještajnim kapacitetima samo za korisnike usluga smještaja
8. Omogućavanje rada nacionalnih parkova i parkova prirode
9. Proširivanje mogućnosti za izdavanje e-propusnica